การปล้นธนาคาร ครั้งใหญ่สุดในโลก
หลายคนคิดว่าการปล้นธนาคารต้องใส่หน้ากาก ถือปืน  จริงๆ แล้วการปล้นในครั้งนี้ เป็นครั้งใหญ่สุดในโลก ที่ผู้ปล้นใช้กระดาษเพียงใบเดียว..  เหตุการณ์ในวันนั้นเกิดขึ้นได้อย่างไร ลงทุนแมนจะเล่าให้ฟัง
4 ธ.ค. 2561

การปล้นธนาคาร ครั้งใหญ่สุดในโลก / โดย ลงทุนแมน
หลายคนคิดว่าการปล้นธนาคารต้องใส่หน้ากาก ถือปืน
จริงๆ แล้วการปล้นในครั้งนี้ เป็นครั้งใหญ่สุดในโลก
ที่ผู้ปล้นใช้กระดาษเพียงใบเดียว..
เหตุการณ์ในวันนั้นเกิดขึ้นได้อย่างไร ลงทุนแมนจะเล่าให้ฟัง
“เมื่อคุณได้รับคำสั่งจากเขา คุณเพียงแค่ต้องทำตาม ไม่ต้องพูดอะไรทั้งสิ้น”
คำพูดนี้มาจากเจ้าหน้าที่ธนาคารกลางคนหนึ่งในประเทศอิรักเมื่อปี 2003 ที่ให้สัมภาษณ์แก่ผู้สื่อข่าว
หลังจากที่ต้องส่งมอบเงินหลักหมื่นล้านบาทไปให้ชายกลุ่มหนึ่งซึ่งมาปล้นธนาคาร
โดยชายกลุ่มนี้ยื่นกระดาษใบเดียวที่ลงนามโดย ซัดดัม ฮุสเซน..
ซัดดัม ฮุสเซน เป็นใคร ทำไมมีแค่ลายเซ็นถึงปล้นเงินได้?
ซัดดัม ฮุสเซน เกิดเมื่อวันที่ 28 เมษายน 1937 เป็นประธานาธิบดีคนที่ 5 ของอิรักในช่วงระหว่างปี 1979 - 2003
เขาปกครองอิรักแบบรัฐบาลเผด็จการ ซึ่งในฐานะที่เป็นประธานาธิบดี ซัดดัมได้พัฒนาลัทธินิยมตัวผู้นำอย่างบ้าคลั่งและพร้อมที่จะเผชิญหน้ากับประเทศไหนก็ได้
ในปี 1980 หรือ 1 ปี หลังจากรับตำแหน่งได้เกิดสงครามระหว่างอิรักและอิหร่านขึ้น เนื่องจากข้อพิพาททางชายแดนระหว่าง 2 ประเทศ ซึ่งความเสียหายจากสงครามนี้เป็นมูลค่ากว่า 30 ล้านล้านบาท
ในปี 1989 - 1990 ได้เกิดสงครามอ่าวเปอร์เซียขึ้นอีก ซึ่งสาเหตุมาจากความขัดแย้งระหว่างอิรักและคูเวต ซึ่งกองทัพอิรักนั้นเข้ามายึดครองคูเวต จนนำมาซึ่งสงครามของอิรัก กับอีก 34 ชาติ นำโดยสหรัฐอเมริกา
สงครามทั้ง 2 ครั้ง ทำให้อิรักได้รับความเสียหายและทรุดโทรมอย่างหนัก เศรษฐกิจของประเทศย่ำแย่ มาตรฐานการครองชีพของประชาชนชาวอิรักตกต่ำอย่างหนัก
ในปี 2003 ได้เกิดสงครามอิรักขึ้น นำโดยสหรัฐอเมริกาเพื่อโค่นรัฐบาลซัดดัม ฮุสเซน โดยปฏิบัติการนั้นเริ่มตั้งแต่วันที่ 19 มีนาคมถึง 9 เมษายน 2003 แต่ก่อนที่จะเกิดสงครามขึ้น ดันมีการปล้นธนาคารครั้งใหญ่สุดในโลกเกิดขึ้นที่นี่
เหตุการณ์ปล้นธนาคารครั้งนี้ เกิดขึ้นเมื่อวันที่ 18 มีนาคม 2003 หรือเพียง 1 วันก่อนที่สหรัฐอเมริกาจะเปิดฉากโจมตีอิรัก
ซัดดัม ฮุสเซน ประธานาธิบดีของอิรักในสมัยนั้น ได้สั่งให้ลูกชายของเขาเป็นผู้ลงมือปฏิบัติการ
โดยการปล้นธนาคารกลางของอิรักในครั้งนี้ ไม่มีการใช้ปืน โจรไม่ต้องสวมหน้ากาก ไม่มีการจับตัวประกัน อาวุธที่ใช้ในการปล้นในครั้งนี้ก็เป็นเพียงแค่ คำสั่งและลายเซ็นกำกับของซัดดัม ฮุสเซน ซึ่งส่งถึงผู้ว่าการธนาคารกลางอิรักเท่านั้น
ปฏิบัติการนี้ใช้เวลาทั้งหมด 5 ชั่วโมงตั้งแต่เวลา 19.00 - 24.00 น. ในการขนเงินที่ปล้นมาขึ้นรถบรรทุกจำนวน 3 คัน โดยจำนวนเงินที่ซัดดัมได้ไปนั้น มีจำนวนกว่า 30,000 ล้านบาท คิดเป็นจำนวน 1 ใน 4 ของทุนสำรองของประเทศในช่วงนั้น
เมื่อดูจากจำนวนเงินที่ถูกปล้นไปนั้น ก็น่าจะทำให้การปล้นในครั้งนี้ เป็นครั้งที่ใหญ่สุดในโลกไปอีกนาน
โดยซัดดัมอธิบายว่า เหตุผลที่ต้องเอาเงินออกจากธนาคารเพื่อเอาไว้ป้องกันการรุกรานของสหรัฐอเมริกา
ซึ่งตอนนั้นมีการคาดกันว่าเงินที่ซัดดัมขโมยไปบางส่วนถูกส่งไปยังซีเรีย ซึ่งเป็นที่ที่ครอบครัวของเขาหนีไปก่อนหน้าที่จะเกิดสงครามขึ้น
เมื่อสงครามจบ กองทัพของสหรัฐอเมริกาก็ได้ค้นพบเงินจำนวนกว่า 21,000 ล้านบาท ที่บ้านพักของซัดดัม
แต่ยังไม่มีการยืนยันว่าเงินที่บ้านพักของซัดดัมนี้ เป็นเงินที่ถูกขโมยมาจากธนาคารกลางหรือไม่
ปิดท้ายด้วยข้อมูลที่น่าสนใจ
รู้ไหมว่า ปัจจุบัน อิรักเป็นประเทศที่มีแหล่งน้ำมันดิบสูงสุดลำดับที่ 5 ของโลก โดยมีจำนวนกว่า 143,000 ล้านบาร์เรล
และอิรักเป็นประเทศที่ผลิตน้ำมันมากที่สุดเป็นลำดับที่ 4 ของโลกอยู่ที่วันละ 4.5 ล้านบาร์เรลต่อวัน
ในวันนี้สงครามอิรักจบลงมากว่า 10 ปี ความเสียหายจากสงครามค่อยๆ จางหายไป
หลายคนอาจคิดว่าอิรักกำลังแย่อยู่ แต่จริงๆ แล้วไม่ใช่แบบนั้น
ปี 2002 GDP ของอิรักอยู่ที่ประมาณ 627,000 ล้านบาทเท่านั้นเอง
มาวันนี้ GDP ของอิรักอยู่ที่ประมาณ 6,500,000 ล้านบาท
หรือเพิ่มขึ้นกว่า 10 เท่าเลยทีเดียว..
----------------------
<ad> GDP ของอิรัก เพิ่มขึ้นกว่า 10 เท่า แต่หนังสือ ‘ใช้ Facebook ถูกวิธี ยอดขายดีขึ้น 100 เท่า’ โดย "DIGITAL TIPS" จะทำให้เราเข้าใจ Facebook แบบทะลุทะลวง อ่านแล้วจะเข้าใจพี่มาร์คขึ้นอีกหลายเท่า ยิงแอดได้ปังๆ กว่าที่เคย อ่านสนุก เข้าใจง่าย แถมมีวีดีโอในเล่มแจกให้ไว้ไปทำตามกันได้
สามารถซื้อได้แล้วตามร้านหนังสือชั้นนำ ตั้งแต่วันนี้เป็นต้นไป
ราคาเพียง 249 บาทเท่านั้น
สั่งซื้อได้ที่ 
หรือ 
----------------------
References
-
-
-
-
-
-
-
-
-